**Govor potpredsjednika Vlade Duška Markovića na Okruglom stolu „Kompatibilnost uslova za učlanjenje u Evropsku uniju i NATO“**

Poštovani organizatori, cijenjeni panelisti, uvaženi učesnici konferencije, predstavnici medija, dame i gospodo,

Još jedna konferencija o ključnim spoljno-političkim prioritetima Crne Gore, još jedan skup koji potvrđuje da, ne samo spolja, već i iznutra, vodimo intenzivan

dijalog o ključnim ciljevima naše državne politike, o članstvu u NATO i EU.

Tema koja nas je danas okupila u organizaciji Fridrih Ebert fondacije i Evropskog pokreta, pod naslovom „Kompatibilnost uslova za učlanjenje u EU i NATO“, ima potencijal jednog od najjačih argumenata za evroatlantsku integraciju Crne Gore. Naime, ništa kao kompatibilnost uslova ne govori bolje u prilog kompatibilnosti ciljeva, što znači kompatibilnosti organizacija sa kojima pregovaramo o članstvu.

Iako dvije odvojene organizacije, EU i NATO predstavljaju jedan cilj. Nije cilj sam po sebi, već cilj po njihovom zajedničkom sistemu vrijednosti, koje treba da razvijemo kao organizaciona načela crnogorske države i životne principe crnogorskog društva: vladavina prava, demokratija, ljudska prava, mir, stabilnost i ekonomski napredak.

Posebno, kada je riječ o politici odbrane, nije suvišno osvrnuti se na Zajedničku deklaraciju EU i NATO iz 2002. godine, u kojoj je naglašeno strateško partnerstvo ove dvije organizacije na planu “nedjeljive bezbjednosti”. Mnogo ranije, već 1996. godine, u Berlinu je zaključeno, a od strane Saveta EU pozdravljeno, da evropski bezbjednosni i odbrambeni identitet treba da bude građen u okviru NATO-a. Valja podsjetiti i na “Berlin plus” aranžmane, kojima je Evropskoj uniji obezbijeđen pristup NATO kapacitetima za planiranje i logistici za sopstvene vojne operacije. Konačno, zar u Ugovoru o Evropskoj uniji nije jasno definisano da zajednička spoljna i bezbjednosna politika poštuje obaveze država članica čija se zajednička obrana ostvaruje u Sjevernoatlantskom savezu i da ona ne može biti uperena protiv država koje su članice NATO-a?

Sasvim je, dakle, logično da kompatibilnost ciljeva povlači i kompatibilnost uslova za njihovo ostvarenje. Aktuelni trenutak je najbolja potvrda ove korelacije. Još i više: određeni uslovi, ne samo da su kompatibilni, već su istovjetni. Naravno, govorimo o oblasti vladavine prava, gdje nemamo samo istovjetnost uslova, već i istovjetnost mjera i aktivnosti u strateškim dokumentima – s jedne strane, u godišnjim nacionalnim programima za NATO, a s druge strane, u akcionim planovima za poglavlje 23 i 24 za EU. Ovome u prilog najbolje govori činjenica da će NATO vrednovati učinak Crne Gore u oblasti vladavine prava na osnovu Izvještaja o napretku EK.

Dame i gospodo,

Kada kažemo, dakle, da su evroatlantske integracije prioritet državne politike u ovoj godini, to ne znači da zapostavljamo evropske integracije, naprotiv: svaki plus na planu evropskih, ide na konto evroatlantskih integracija, i obratno. To ustvari znači da u 2015. kapacitete usmjeravamo na cilj koji treba da ostvaritimo ove godine, dajući tako dodatnu vrijednost i stvarajući pretpostavku evropskim integracijama.

Sudeći po dosadašnjim izjavama međunarodnih zvaničnika, i ne samo njih, možemo biti zadovoljni ocjenom rezultata na planu vladavine prava u procesu intenziviranog i fokusiranog dijaloga sa NATO.

Iako u jeku kampanje za članstvo u NATO, prepoznato je da reforma pravosuđa, jačanje sistema borbe protiv kriminala i korupcije i unaprjeđenje mehanizama zaštite i promocije ljudskih prava, nisu kampanjaške aktivnosti, već strateški osmišljen proces izgradnje institucija, koje će biti upravo garant onih vrijednosti koje su zajedničke EU i NATO, a kojima teži Crna Gora.

I na kraju, slobodna interpretacija onoga šta mi sada radimo u Crnoj Gori, u ovom trenutku, na kojim sve dokumentima radimo koji doprinose ključnim i suštinskim reformama u našem društvu. To je prije svega ispunjavanje obaveza iz strateškog programa pridruživanja EU. Samo u I i II kvartalu ove godine, Crna Gora treba da usvoji, a najvećim dijelom je već realizovala preko 170 zakona i podzakonskih akata i preko 40 strateških dokumenata. Kažem, najveći dio ovoga već u ovoj fazi je realizovan.

Sljedeći dokument na kojem radimo na planu ostvarenja naših reformi i ciljeva, ciljeva crnogorskog društva u cjelini, jesu pregovori sa EU, u okviru kojih vodimo dijalog o najkompleksnijim i najzahtjevnijim pregovaračkim poglavljima, a to su poglavlja 23 i 24. Mogu da vam kažem da smo veoma zadovoljni dinamikom i stepenom realizacije obaveza koje sprovodimo u ta dva poglavlja. Istovremeno smo otvorili još 18 poglavlja, a privremeno zatvorili dva. Takođe, kada je u pitanju NATO, mi smo nacionalni strateški dokument, peti godišnji akcioni plan za NATO, nakon Velsa pretvorili u intenzivirani i fokusirani dijalog o članstvu, i u tom dokumentu ispunjavamo obaveze iz nekoliko oblasti, četiri oblasti. Tri su reformske – vladavina prava, reforma odbrambenog sektora, reforma obavještajno – bezbjedonosnog sektora i naravno četvrta oblast u kojoj sa građanima komuniciramo o prednosti članstva Crne Gore u NATO. Zamislite ovoliko obaveza za crnogorsku administraciju, u ovoliko strateških dokumenata, i sa ovim stepenom izvršenja. Zbog toga, dajući napomene u ovome dijelu, želim da iskažem zadovoljstvo i zahvalnost crnogorskoj administraciji i svim sektorima crnogorskog društva koji su dali doprinos da ove ciljeve ostvarimo. Ali nažalost, kao i obično, u Crnoj Gori imamo više onih ili su oni makar glasniji, koji evidentiraju nedostatke, a ne učinjeno, i zbog toga sjenka o rezultatima uvijek u Crnoj Gori postoji. Dakle, negativna percepcija o našim uspjesima je iznad onoga što su realni rezultati, a oni su evidentni.

Hvala vam.